Cyril Ramaphosa verduidelik “Boer”-uitlatingCyril Ramaphosa Cyril Ramaphosa, adjunk president van die ANC, het Dinsdag gesê dit is jammer dat sy gebruik van die woord “Boer” ongelukkigheid veroorsaak het. “In my gesprek met ŉ Seshego-inwoner het ek gewaarsku oor die gevaar indien die land sou agteruit gaan. Ek het ŉ term gebruik wat algemeen gebruik word deur swart Suid-Afrikaners om te verwys na die destydse apartheidsregering,” het Ramaphosa in ŉ verklaring gesê. “Dit is ‘n term wat altyd in dié verband verstaan word.” The Star het Maandag berig Ramaphosa het inwoners van Limpopo oor die naweek aangemoedig om te stem “anders gaan die Boere weer aan bewind kom”. Hy het dié uitlating gemaak toe hy met ŉ ontevrede inwoner van Seshego gepraat het. Die inwoner, Johanna Phala (49), het geweier om in volgende jaar se verkiesing te stem omdat die ANC haar teleurgestel het. Opposisiepartye het Ramaphosa vir sy uitlating gekritiseer. Mosiuoa Lekota, die leier van Cope, het gesê dit dui op ŉ skandelike gebrek aan respek vir die Grondwet. Die DA het gesê sy uitlating bewys dat Ramaphosa in die “donker eeue” leef. Die Vryheidsfront Plus het gesê sy kommentaar is rassisties. Ramaphosa het Dinsdag gesê sy kommentaar was nie bedoel om neerhalend te wees nie. “My kommentaar was nie bedoel om na ‘n spesifieke deel van ons bevolking te verwys nie, en dit is jammer indien so ‘n indruk geskep is. As Suid-Afrika vorentoe wil beweeg, moet alle Suid-Afrikaners, ongeag van hul taal of agtergrond, saamwerk as gelyke burgers,” het hy gesê. Lees ook: Politiekery met “Boere” moet end kry – Agri SA Nuuskommentaar: Pasop, hier kom die Boere! “Stem of die Boere gaan weer oorneem” – Ramaphosa